แบงก์แลนด์ขยับ ชะลอให้กู้ซื้อบ้าน
ธนาคารแลนด์ แอนด์ เฮ้าส์ ชะลอสินเชื่อบ้านหันจับรายใหญ่และเอสเอ็มอี
29 ต.ค. 2565

ธนาคารแลนด์ แอนด์ เฮ้าส์ ชะลอสินเชื่อบ้านหันจับรายใหญ่และเอสเอ็มอี
นางสุธารทิพย์ พิสิฐบัณฑูรย์ รองกรรมการผู้จัดการ กลุ่มสินเชื่อธนาคารแลนด์ แอนด์ เฮ้าส์ เปิดเผยว่า แผนกลยุทธ์สินเชื่อธนาคารในปี 2558 ตั้งเป้าปล่อยสินเชื่อเติบโต 25% จากปีนี้ที่คาดว่าจะเติบโต 15% มียอดคงค้างสินเชื่อรวม 1.13 แสนล้านบาท โดยเน้นการขยายสินเชื่อในกลุ่มธุรกิจขนาดใหญ่และเอสเอ็มอี
ทั้งนี้ เป็นการปรับตัวหลังจากสินเชื่อรายย่อยปีนี้โตติดลบ 1,500 ล้านบาท สินเชื่อรายย่อยที่ส่วนใหญ่เป็นสินเชื่อบ้านตั้งเป้าขยายเพียง 10% จากจำนวนลูกค้าที่มีอยู่ 3 หมื่นล้านบาท เนื่องจากธนาคารระวังเรื่องความเสี่ยงเพราะจำนวนหนี้ครัวเรือนสูงส่งผลต่อความสามารถในการชำระหนี้ ทำให้ต้องลดวงเงินกู้ที่เคยให้ 95-100 % เหลือ 90-95%  และยอดปฎิเสธคำขอกู้เพิ่มมากขึ้นเป็น 30-40% และเมื่อเศรษฐกิจดีขึ้น ธนาคารก็จะผ่อนคลายความเข้มงวดในการปล่อยกู้รายย่อยมากขึ้น
“หากเป็นลูกค้าที่ซื้อบ้านของแลนด์ แอนด์ เฮ้าส์ หรือ คิวเฮ้าส์ ยอดปฎิเสธคำขอกู้จะมีไม่ถึง 10% โดยส่วนใหญ่เป็นลูกค้าที่มีคุณภาพดี การที่ธนาคารไม่เน้นสินเชื่อบ้านในปีหน้ามากนักเนื่องจากได้มาร์จิ้นต่ำ การแข่งขันสูง ในขณะที่หนี้ที่ไม่ก่อให้เกิดรายได้ (เอ็นพีแอล) สูงถึง 4% ของสินเชื่อรวม เพราะหนี้ครัวเรือนสูง ส่งผลกระทบต่อกำลังซื้อ ซึ่งธนาคารยังเน้นให้กู้ซื้อบ้านราคา 2-2.5 ล้านบาทขึ้นไป” นางสุธารทิพย์ กล่าว
สำหรับสินเชื่อธุรกิจรายใหญ่ธนาคารเน้นปล่อยสินเชื่อมีระยะเวลา (เทอมโลน) เป็นหลัก 95% และเป็นสินเชื่อหมุนเวียนเพียง 5% เท่านั้น จึงทำให้อัตราผลตอบแทนสูงถึง 4.8% ขณะที่หนี้ที่ไม่ก่อให้เกิดรายได้ (เอ็นพีแอล) เป็น 0% โดยปีหน้ากลยุทธ์รายใหญ่จะใช้แนวทางการปล่อยสินเชื่อร่วม (ซินดิเคท) เจาะกลุ่มพลังงาน การขนส่ง และอสังหาริมทรัพย์ ขณะที่สินเชื่อเอสเอ็มอีมีส่วนต่างดอกเบี้ย 3.5% โดยลูกค้าเป็นสินเชื่อหมุนเวียนราว 50% ซึ่งการรุกปีหน้าเน้นลูกค้ากลุ่มดีลเลอร์ที่ทำธุรกิจเช่าซื้อรถยนต์และรถจักรยานยนต์
ธนาคารมีเป้าหมายหลักของปีหน้า คือ การลดเอ็นพีแอลสินเชื่อบ้านให้อยู่ระดับไม่เกิน 3% จากเอ็นพีแอลรวมของธนาคาร 1.9% ปัจจุบันสัดส่วนสินเชื่อของธนาคารแลนด์ แอนด์ เฮ้าส์ แบ่งเป็นสินเชื่อธุรกิจรายใหญ่ 55% สินเชื่อรายย่อย 28% และสินเชื่อธุรกิจเอสเอ็มอีอยู่ที่ 22% ซึ่งเป็นไปตามยุทธศาสตร์ของธนาคารที่พยายามลดสัดส่วนสินเชื่อบ้านลงจากในอดีตที่เคยสูงถึง 80%